b'\n_START_ARTICLE_\nAdolf 2. af Holsten\n_START_PARAGRAPH_\nAdolf 2. af Holsten (f\xc3\xb8dt 1128; d\xc3\xb8d 6. juli 1164 i n\xc3\xa6rheden af Demmin) var greve af Schauenburg og Holsten. Han tilh\xc3\xb8rte Huset Schauenburg og var s\xc3\xb8n af grev Adolf 1. af Holsten.\n_START_SECTION_\nLivsforl\xc3\xb8b\n_START_PARAGRAPH_\nAdolf 2. var s\xc3\xb8n af grev Adolf 1. af Holsten. Han efterfulgte sin far som greve af Schauenburg, Holsten og Stormarn i 1130, dog i begyndelsen under sin mors formynderskab._NEWLINE_Efter kejser Lothar 3.s d\xc3\xb8d i 1137 forlenede den nye konge, Konrad 3., i 1138 Albrecht af Brandenburg med Hertugd\xc3\xb8mmet Sachsen. Derved mistede Adolf 2., der var vasal under den tidligere hertug, Henrik den Stolte, grevskaberne Holsten og Stormarn, som Albrecht Bj\xc3\xb8rn overlod til Heinrich von Badewide. Adolf genvandt f\xc3\xb8rst disse grevskaber i 1142, da kong Konrad havde givet hertugd\xc3\xb8mmet Sachsen til Henrik L\xc3\xb8ve, Henrik den Stoltes s\xc3\xb8n, hvorefter Henrik L\xc3\xb8ve gav de to grevskaber og det vendiske omr\xc3\xa5de Wagrien som len til Adolf II. Heinrich af Badewide fik som erstatning det nyoprettede grevskab Ratzeburg i Polabien._NEWLINE_I tiden derefter var Adolf ivrig efter at fremme kristenmissionen i sit landomr\xc3\xa5de, og her blev han st\xc3\xb8ttet af mission\xc3\xa6ren Vicelin. Ydermere bosatte Adolf nybyggere fra andre dele af sit land samt fra Westfalen og Nederlandene i de slaviske omr\xc3\xa5der, is\xc3\xa6r Wagrien._NEWLINE_I 1143/44 grundlagde han L\xc3\xbcbeck, hvor han lod sin f\xc3\xb8rste beskyttede borg (en jord- og palissadekonstruktion) opf\xc3\xb8re. Borgen m\xc3\xa5tte han afst\xc3\xa5 til sin lensherre, Henrik L\xc3\xb8ve, i 1158, efter at have gjort ham utilfreds ved sin indblanding i danske tronstridigheder, dvs. borgerkrigen under Svend, Knud og Valdemar, kulminerende i slaget p\xc3\xa5 Grathe Hede. _NEWLINE_I 1159 ledsagede han kejseren, Friedrich Barbarossa til Italien, og i 1164 deltog han i Henrik L\xc3\xb8ves feldtog mod obotritterne. Her var det, at han faldt i et slag n\xc3\xa6r ved Demmin. Han blev begravet i Minden.\n_START_SECTION_\n\xc3\x86gteskab og efterkommer\n_START_PARAGRAPH_\nAdolf 2. blev gift med Mathilda af K\xc3\xa4fernburg, der var en datter af grev Sizzo 3. af K\xc3\xa4fernburg. De fik kun \xc3\xa9n s\xc3\xb8n, den senere Adolf 3. af Holsten, der efterfulgte sin far som greve af Holsten og Wagrien.'